সিলেটের ইফতারি প্রথা
সিলেটের ইফতারি প্রথা বা আঞ্চলিক কথ্য ভাষায় 'ফুড়ির বাড়িত ইস্তারি', অর্থাৎ ‘মেয়ের বাড়িতে ইফতারি” হচ্ছে রমজান মাসে মেয়ের শ্বশুর বাড়িতে নানা প্রকার মৌসুমী ফল, মিষ্টি-মিঠাই বা পছন্দমত যে কোন ধরনের ইফতারি নিয়ে যাওয়ার একটি প্রথা, যা সিলেট অঞ্চলের একটি প্রাচীন ঐতিহ্য। মেয়ের (ফুরির) শ্বশুরবাড়িতে পাঠানো হয় বলে সিলেটের আনঞ্চলিক ভাষায় একে বলা হয় ফুড়ির বাড়িত ইফতারি। যদিও এই রীতিটি কোন বাধ্যতামূলক প্রথা নয়। তবে সময় মতো ইফতারি দিতে না পারায় নানা জায়গায় নানা অপ্রীতিকর ঘটনা ঘটে থাকে। এই রীতির বলি হয়ে বহু নারী নিপীড়িত-নিগৃহীত হন। প্রাণ হারান অনেকে। এমনকি এই প্রথা পালনে ব্যর্থ হয়ে আত্মহত্যার মাধ্যমে প্রতিদান দিতে হয়েছে বহু নারীকে। মুসলমানদের পবিত্র মাস রমজানে পালিত হলেও এই প্রথার ইসলামে কোন বাধ্যবাধকতা নেই। এমনকি এটাকে বর্তমানে অমানবিক বা কুপ্রথা হিসেবে আখ্যায়িত করা হয়। একইসাথে এটি হতদরিদ্র কন্যার বাবা বা পরিবারের জন্য মানষিক, আর্থিক ও সামাজিক ব্যাধিতে পরিণত হয়েছে।